དགུང་ལོ་དྲུག་གི་སྟེང་སངས་རྒྱས་བསྟན་པའི་གཞི་མ་ཡི་གེ་འབྲི་ཀློག་གི་ཚུལ་བཟུང་སྟེ།འདུལ་བ་མདོ་ཡི་བོན་དང་ཟབ་མོ་སྔགས་ཀྱི་བོན་སྤྱོད་ཅི་རིགས་དང༌།རྒྱལ་བ་སྨན་རི་བའི་རིང་ལུགས་ལྟར་གྱི་ཆོ་གའི་ཕྱག་ལེན་ཚང་ལ་མ་ནོར་བ་ལོ་ཕྱེད་གསུམ་གྱི་རིང་ལ་དཀའ་ཚེགས་དང་ཐུགས་ངལ་ལ་མ་འཛེམ་པར་ལན་རེར་གཟིགས་པ་ཙམ་གྱིས་མཁྱེན་རྟོགས་བྱུང༌།དགུང་ལོ་བརྒྱད་བཞེས་པའི་ཚེ་རིགས་ཀྱི་ཅོད་པན་གྲུབ་དབང་ནམ་མཁའ་རྒྱལ་མཚན་གྱི་དྲུང་ནས་སངས་རྒྱས་བསྟན་པའི་འཇུག་སྒོ་སྐྱབས་འགྲོའི་སྡོམ་པ་ཚུལ་བཞིན་དུ་བླངས་ཏེ།རིམ་གྱིས་སྔོན་འགྲོ་བསགས་སྦྱང་གིས་ཐུགས་རྒྱུད་ལེགས་པར་སྦྱངས།དགུང་ལོ་དགུའི་སྟེང་དམ་པ་དེའི་དྲུང་ནས་ཤེས་བྱ་ཀུན་གྱི་རྨང་གཞི་བརྡ་སྤྲོད་སུམ་རྟགས་ལ་ཐོས་བརྩོན་མཛད་ཅིང་མཁྱེན་རབ་ཡེ་ཤེས་ཀྱི་སྣང་བ་རབ་ཏུ་རྒྱས་པ་སྟེ།མདོ་ལས།ཡེ་ནི་མཚོན་པའི་ཡུལ་ལས་འདས།།ཤེས་ནི་རིག་པའི་རྩལ་རྣམས་རྫོགས།།ཞེས་དང༌།ལུང་རྒྱུན་གྱི་སྐོར་ལས།ཕྱི་ནང་གསང་བ་ཡང་གསང་གི་རྒྱུད་སྡེ་དང་སྒྲུབ་སྐོར་ཆ་ལག་དང་བཅས་པའི་ལུང་གསན།